Kommissionens beslutning
af 23. april 2004
om medlemsstaternes forlængelse af midlertidige godkendelser af det nye aktive stof acetamiprid
(meddelt under nummer K(2004) 1479)
(EØS-relevant tekst)
(2004/390/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler(1), særlig artikel 8, stk. 1, fjerde afsnit, og
ud fra følgende betragtninger:
(1) I henhold til artikel 6, stk. 2, i direktiv 91/414/EØF modtog Grækenland i oktober 1999 fra Nisso Chemical Europe GmbH en ansøgning om at optage det aktive stof acetamiprid (tidligere benævnt "Exp 60707B") i bilag I til direktiv 91/414/EØF. Ved beslutning 2000/390/EF(2) blev det bekræftet, at dossieret var "fuldstændigt" og således kunne anses for principielt at opfylde data- og informationskravene i bilag II og III til direktivet.
(2) Bekræftelsen af, at dossieret er fuldstændigt, er en forudsætning for, at der kan foretages en grundig behandling af det, og for at medlemsstaterne foreløbigt kan godkende plantebeskyttelsesmidler, der indeholder acetamiprid, for en periode på højst tre år, samtidig med at betingelserne i artikel 8, stk. 1, i direktiv 91/414/EØF, navnlig kravet om, at der skal foretages en grundig vurdering af det aktive stof og plantebeskyttelsesmidlet ud fra direktivets krav, opfyldes.
(3) Virkningerne af acetamiprid på menneskers sundhed og miljøet er blevet vurderet i henhold til bestemmelserne i artikel 6, stk. 2 og 4, i direktiv 91/414/EØF for de anvendelsesformål, som ansøgeren har foreslået. Den 21. marts 2001 forelagde den rapporterende medlemsstat et udkast til en vurderingsrapport for Kommissionen.
(4) Gennemgangen af dossieret fortsætter, efter at den rapporterende medlemsstat forelagde udkastene til vurderingsrapporter for Kommissionen, og det vil ikke være muligt at afslutte evalueringen af dossieret inden for den periode, der er fastsat i Rådets direktiv 91/414/EØF.
(5) Da den hidtidige evaluering ikke giver anledning til umiddelbar bekymring, bør medlemsstaterne kunne forlænge de midlertidige godkendelser af plantebeskyttelsesmidler, der indeholder acetamiprid, for en periode på 24 måneder i overensstemmelse med direktivets artikel 8, så undersøgelsen af dossieret kan fortsætte. Det forventes, at evalueringen kan afsluttes, og der kan træffes beslutning om eventuel optagelse af acetamiprid i bilag I inden for 24 måneder.
(6) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Medlemsstaterne kan forlænge midlertidige godkendelser af plantebeskyttelsesmidler, der indeholder acetamiprid, for en periode på højst 24 måneder fra datoen for denne beslutnings vedtagelse.
Artikel 2
Denne beslutning er rettet til medlemsstaterne.
Udfærdiget i Bruxelles, den 23. april 2004.